Bileog Achoimre Feidhmiúcháin

Measúnú tionchair: athbhreithniú ar Rialachán (CE) Uimh. 1371/2007 maidir le cearta agus oibleagáidí paisinéirí iarnróid

A. An gá atá le beart

Cén fhadhb atá ann agus cén fáth ar fadhb í ar leibhéal an Aontais?

Is leis na nithe seo a leanas a bhaineann na fadhbanna is mó atá leis an Rialachán: an iomarca díolúintí náisiúnta, cearta paisinéirí faoi mhíchumas agus paisinéirí a bhfuil a soghluaisteacht laghdaithe, faisnéis easnamhach, tréthicéadú, láimhseáil gearán, forfheidhmiú, idirdhealú bunaithe ar náisiúntacht agus cúiteamh tar éis eachtraí force majeure. De thoradh na bhfadhbanna sin, déantar dochar don mhargadh aonair agus cuirtear bac ar fhorfheidhmiú comhsheasmhach an Rialacháin. D’fhéadfadh na fadhbanna sin éirí níos measa de dheasca léirscaoileadh mhargadh iarnróid an Aontais Eorpaigh.

Cad é ba cheart a bhaint amach?

1.cearta comhionanna d’úsáideoirí iarnróid a chur chun cinn ar fud an Aontais Eorpaigh agus na cearta sin a neartú; agus 2.iomaíochas na hearnála iarnróid a fheabhsú gan dochar a dhéanamh do chearta paisinéirí.

Cad é an breisluach atá le beart a dhéanamh ar leibhéal an Aontais (coimhdeacht)?

Fágann an Rialachán atá ann faoi láthair go bhféadtar tátail éagsúla a bhaint as, rud a chuireann cosc le leibhéil chomhsheasmhacha cosanta do phaisinéirí ar fud an Aontais. Ní féidir leis na Ballstáit aghaidh a thabhairt ar na fadhbanna sin agus iad ag gníomhú astu féin. Ar an ábhar sin, dealraíonn sé gurb iomchuí don Aontas Eorpach gníomhú.

B. Réitigh

Cad iad na roghanna lenar féidir na cuspóirí a bhaint amach? An bhfuil rogha thosaíochta ann nó nach bhfuil? Mura bhfuil, cén fáth?

Na páirtithe leasmhara éagsúla agus na bearta is rogha leo

Tá drogall ar fhormhór na mBallstát agus na gcuideachtaí iarnróid deireadh a chur le díolúintí. Tá na saoránaigh i bhfabhar díolúintí a laghdú agus tacaíonn siad le bearta chun cearta paisinéirí a neartú. Tá formhór na bpáirtithe leasmhara i bhfabhar rialacha níos soiléire, mar shampla maidir le cúnamh, gearáin a láimhseáil agus forfheidhmiú. Tá formhór na gcuideachtaí iarnróid agus na mBallstát i bhfabhar clásal force majeure; tá na saoránaigh i gcoinne clásal force majeure a thabhairt isteach.

C. Tionchar na rogha tosaíochta

Cad iad buntáistí na rogha tosaíochta (más ann di; murab ann, cad iad buntáistí na bpríomhroghanna)?

Leis an meascán de roghanna tosaíochta, cuirtear ar fáil cur chuige cothrom maidir le cuspóirí beartais a d’fhéadfadh a bheith ag teacht salach ar a chéile. Mar thoradh ar dhíolúintí a laghdú, cuirfear le cosaint paisinéirí agus le deimhneacht dhlíthiúil. A bhuí le feabhas a chur ar chúinsí daoine a bhfuil a soghluaisteacht laghdaithe, spreagfar iad chun taisteal d’iarnród agus cuirfear chun cinn a gcuimsiú sóisialta. Le rialacha soiléire maidir le tréthicéadú, feabhsófar cearta paisinéirí ar sheirbhísí naisc. Le clásal force majeure, áiritheofar an chothroime dhlíthiúil agus an chomhréireacht.

Cad iad costais na rogha tosaíochta (más ann di; murab ann, cad iad costais na bpríomhroghanna)?

Meastar go dtiocfaidh méadú 4.98 % ar chostais cuideachtaí iarnróid ón gcás bunlíne thar thréimhse 15 bliana.

Cén tionchar a imreofar ar FBManna agus ar an iomaíochas?

Níltear ag súil ach le tionchar indíreach teoranta ar FBManna.

An imreofar tionchar suntasach ar bhuiséid náisiúnta agus ar údaráis riaracháin náisiúnta?

Meastar go mbeidh miontionchair ann de thoradh cumhachtaí breise a bheith ag comhlachtaí náisiúnta forfheidhmithe maidir le forfheidhmiú agus gearáin a láimhseáil.

An mbeidh aon tionchar suntasach eile i gceist?

Ní mheastar go mbeidh aon mhórthionchar eile i gceist.

Comhréireacht?

Leis an dóigh faoi láthair a gcuirtear na rialacha i bhfeidhm ar bhealaí éagsúla, cuirtear bac ar an margadh aonair agus coisctear leibhéil chomhchuibhithe de chearta paisinéirí ar fud an Aontais Eorpaigh. Ní leor go fóill iad na torthaí atá ar na treoirlínte.

D. Iarobair

Cathain a dhéanfar athbhreithniú ar an mbeartas?